**Așteptare**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din chindia sângerie

Rozul curge pe arginturi

Și atâta feerie

Strălucește-n patru vânturi.

Care stau pe loc uitate

Pierzând vrerea de mișcare

Și privesc îmbujorate

De la sine peste zare.

E o pace că s-aude

Liniștea cum fulguiește

Lunecările rotunde

În muțenia de pește.

De mi-e frică să pun capăt

Molcomirii c-un pas moale

Căci pricep că n-o să-ncapă

El în tihne ideale.

Doar ascult ca pe-o minune

Timpurile ogoite

Precum tace-o rugăciune

Când nu-i mai ajung cuvinte.

Însă-așa se mai înalță

Înspre ceruri fără zise

Că întregul cer în viață

Îi dă stelele de vise.

Care cad ca puf de îngeri

Adăstării mângâiere

În apusul parcă-n sânge

Și-n tăcere, și-n tăcere.

Victor Bragagiu